SL Uradni list Evropske unije C 387/22

Objava vloge za spremembo v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 387/09

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo za spremembo. Izjave o ugovoru mora Komisija prejeti v šestih mesecih od dneva te objave.

VLOGA ZA SPREMEMBO

UREDBA SVETA (ES) št. 510/2006

VLOGA ZA SPREMEMBO V SKLADU S ČLENOM 9

„CABALLA DE ANDALUCÍA“

ES št.: ES-PGI-0105-0935-09.01.2012

ZGO ( X ) ZOP ( )

1. Postavka v specifikaciji proizvoda, na katero se sprememba nanaša:

—  ime proizvoda — ☒ opis — ☒ geografsko območje — ☒ dokazilo o poreklu — ☒ metoda pridobivanja —  povezanost — ☒ označevanje — ☒ nacionalne zahteve — ☒ drugo – preverjanje skladnosti s specifikacijo

2. Vrsta spremembe:

— ☒ sprememba enotnega dokumenta ali povzetka —  sprememba specifikacije registriranega ZOP ali ZGO, za katerega enotni dokument ali povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe:

3.1 V specifikaciji se spremeni postavka B) Opis proizvoda, da se kot surovina vključi vrsta „Scomber colias“ in dovoli uporaba slanice z vsebnostjo soli, ki je manjša od enega odstotka, kot tekočega medija:

Glede na nova znanstvena spoznanja se predlaga vključitev vrste „Scomber colias“ kot surovine za proizvod z zaščiteno geografsko označbo „Caballa de Andalucía“; več taksonomistov, specializiranih za ribe, je namreč to vrsto priznalo za različno od vrste „Scomber japonicus“, kot je razvidno iz znanstvenega članka „Phylogenetic differentiation between Atlantic Scomber colias and Pacific Scomber japonicus based on nuclear DNA sequences“, katerega avtorji so Carlos Infante, Enrique Blanco, Eugenia Zausti, Aniela Crespo in Manuel Manchado ter ki je bil objavljen v reviji „Genetica“ (2007), zvezek 19, številka 1, strani 1–8, IDN: 10.1007/s10709-006-0014-5.

3.2 Klasična taksonomija pri rodu „Scomber“ razlikuje tri vrste: S. Scombrus, S. australasicus in Scomber japonicus. Omenjeno odkritje, ki temelji na razvoju znanstvenih spoznanj, pa je omogočilo poimenovanje selivske vrste rodu „Scomber“, ki jo navadno najdemo v Atlantskem oceanu, kot „Scomber colias“, pri čemer se je poimenovanje „Scomber japonicus“ ohranilo za vrsto, ki je značilna za Tihi in Indijski ocean. Za konzerviranje je mogoče uporabiti obe vrsti:

Predlaga se odobritev uporabe slanice z vsebnostjo soli, ki je manjša od enega odstotka, kot tekočega medija za skušo „Caballa de Andalucía“, konzervirano v naravnem soku.

Surovina za konzerviranje je enaka, tj. „Scomber japonicus“ in „Scomber colias“, priprava pa neindustrijska in enaka konzerviranju z oljem, pri čemer se lastnosti proizvoda ne spremenijo. Razlika je le v tekočem mediju, ki je v tem primeru slana voda, v kateri se je proizvod kuhal, z vsebnostjo soli, ki je manjša od enega odstotka.

3.3 V specifikaciji se spremeni postavka C) Geografsko območje, ki se ji doda občina Chiclana de la Frontera:

Popravi se napaka, ki je bila ugotovljena v povzetku in specifikaciji v zvezi z občino Chiclana de la Frontera v provinci Cádiz. Ta občina je bila vključena v dokumentacijo, ki je bila predložena Evropski komisiji 29. junija 2004, a zaradi človeške napake ni bila vključena v dokumente za objavo.

3.4 Spremeni se besedilo postavke D) Elementi, ki potrjujejo lokalno poreklo proizvoda:

Besedilo te postavke se spremeni, saj se je spremenil organ za presojo skladnosti; vključi se besedilo, ki opredeljuje zahtevane nadzorne postopke, vendar brez izrecne navedbe nadzornega organa, saj se ta lahko spreminja.

3.5 Spremeni se besedilo postavke E) Opis postopka pridobivanja proizvoda, da se vključi uporaba slanice kot tekočega medija za konzerviranje in določi oblika pakiranja:

Spremeni se besedilo točke Pakiranje, ki se glasi:

„Izdelek je v obliki filejev, brez kože in kosti, v olju ali slanici, pakiran v valjastih ali pravokotnih kovinskih posodah ter v steklenih kozarcih.“

3.6 Sprememba postavke G) Preverjanje skladnosti s specifikacijo:

Zaradi uskladitve besedila s podatki, ki so bili sporočeni Evropski komisiji prek andaluzijskega sistema uradnega nadzora diferencirane kakovosti (sistema de control oficial de calidad diferenciada de Andalucía), ki je sestavni del večletnega načrta nadzora, se navede spletni naslov Ministrstva za kmetijstvo, ribištvo in okolje regionalnega zakonodajnega sveta Andaluzije (Consejería de Agricultura, Pesca y Medio Ambiente de la Junta de Andalucía), na katerem se objavijo imena pravnih oseb, ki so zadolžene za preverjanje skladnosti s specifikacijo.

3.7 V specifikaciji se spremeni besedilo postavke H) Označevanje:

Besedilo, ki se mu doda logotip „Caballa de Andalucía“, se spremeni na naslednji način:

„Na nalepkah vseh podjetij, ki tržijo konzervirane skuše z zaščiteno geografsko označbo ‚Caballa de andalucia‘, morajo biti na vidnem mestu navedeni besedilo ‚zaščitena geografska označba‘, simbol EU, označba ‚Caballa de Andalucía‘ in splošne določbe veljavne zakonodaje. Vse oblike pakiranja, v katerih so skuše z zaščiteno geografsko označbo na voljo potrošnikom, morajo biti opremljene s serijsko oštevilčeno nalepko, ki jo je izdal regulativni organ. Embalaža se opremi z nalepko v samem obratu, in sicer tako, da je ni mogoče ponovno uporabiti.“

3.8 Sprememba postavke I) Zakonodajne zahteve:

Zakonska ureditev, navedena v specifikaciji, se uskladi z veljavno zakonodajo.

ENOTNI DOKUMENT

UREDBA SVETA (ES) št. 510/2006

„CABALLA DE ANDALUCÍA“

ES št.: ES-PGI-0105-0935-09.01.2012

ZGO ( X ) ZOP ( )

1. Ime:

„Caballa de Andalucia“

2. Država članica ali tretja država:

Španija

3. Opis kmetijskega proizvoda ali živila:

3.1 Vrsta proizvoda:

Skupina 1.7. Sveže ribe, mehkužci in raki ter iz njih pridobljeni proizvodi

3.2 Opis proizvoda, za katerega se uporablja ime iz 1. točke:

Konzervirani fileji skuše v naravnem soku ali v olju, proizvedeni z uporabo neindustrijskih postopkov.

Gre za konzerviran proizvod vrhunske kakovosti; fileji so belosivkaste barve, njihova tekstura je kompaktna, mehka in sočna, so prijetnega vonja ter okusa, ki je značilen za plavo ribo.

Konzervirani fileji skuše so na voljo v treh različicah glede na uporabljen tekoči medij, ki je lahko oljčno ali sončnično olje ali voda, v kateri so se fileji kuhali. Proizvod je pakiran v valjastih ali pravokotnih kovinskih posodah in v steklenih kozarcih.

3.3 Surovine (samo za predelane proizvode):

Surovina za konzerviranje je skuša vrst „Scomber japonicus“ in „Scomber colias“, rib z vretenastim in podolgovatim trupom, koničastim gobcem in vitkim repom. Ribe imajo dve ločeni hrbtni plavuti, glavo in rep pa prekrito z drobnimi luskami. So modrozelene barve, vzdolž njihovega telesa pa se raztezajo tanke in vijugaste črne črte in pege. Na bočni strani in trebuhu so srebrnorumene s sivomodrimi pegami. Navadno merijo od 20 do 30 cm.

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Postopek konzerviranja je neindustrijski in se v Andaluziji tradicionalno uporablja že od antičnih časov. Odstranjevanje kože skuš poteka ročno brez uporabe kemikalij; na ta način se pridobi proizvod vrhunske kakovosti, ki je belosivkaste barve in ohranja vse svoje značilnosti.

Kot tekoči medij se uporabljajo izključno slanica (z vsebnostjo soli, ki je manjša od enega odstotka) in oljčno ali sončnično olje.

3.6 Posebna pravila za rezanje, ribanje, pakiranje itn.:

—

3.7 Posebna pravila za označevanje:

Na nalepkah vseh podjetij, ki tržijo konzervirane skuše z zaščiteno geografsko označbo „Caballa de Andalucía“, morajo biti na vidnem mestu navedeni besedilo „zaščitena geografska označba“, simbol EU, označba „Caballa de Andalucía“ in logotip Evropske unije. Poleg tega morajo vsebovati logotip zaščitene geografske označbe, ki je predstavljen v nadaljevanju in katerega uporaba je obvezna na vseh konzerviranih proizvodih „Caballa de Andalucía“, zaščitenih z navedeno označbo.

Vse oblike pakiranja, v katerih so skuše z zaščiteno geografsko označbo na voljo potrošnikom, morajo biti opremljene s serijsko oštevilčeno nalepko, ki jo je izdal regulativni organ. Embalaža se opremi z nalepko v samem obratu, in sicer tako, da je ni mogoče ponovno uporabiti.

4. Kratka opredelitev geografskega območja:

Konzervirane skuše se proizvajajo na območju občin Almería, Adra, Carboneras, Garrucha in Roquetas de Mar v provinci Almería; Algeciras, Barbate, Cádiz, Chiclana de la Frontera, Chipiona, Conil, La Línea, Puerto de Santa María, Rota, Sanlúcar de Barrameda in Tarifa v provinci Cádiz; Almuñécar in Motril v provinci Granada; Ayamonte, Cartaya, Huelva, Isla Cristina, Lepe, Palos de la Frontera y Punta Umbría v provinci Huelva; Estepona, Fuengirola, Málaga, Marbella in Vélez-Málaga v provinci Málaga.

5. Povezanost z geografskim območjem:

5.1 Posebnosti geografskega območja:

Skuše se konzervirajo v obratih za konzerviranje, ki ležijo na geografskem območju proizvodnje, v skladu s specifikacijo, zlasti kar zadeva neindustrijsko proizvodnjo po metodah in postopkih, ki so v uporabi že od antičnih časov in ki ohranjajo naravne značilnosti rib.

Postopek ročnega odstranjevanja ribje kože ima poseben pomen v proizvodnem procesu, ker ga opravljajo posebej za to izurjeni strokovnjaki, ta spretnost pa se tradicionalno prenaša iz roda v rod.

5.2 Posebnosti proizvoda:

Neindustrijski postopki, ki se uporabljajo pri konzerviranju skuše „Caballa de Andalucía“, omogočajo ohranitev vseh naravnih značilnosti rib, in sicer kompaktno, mehko in sočno teksturo, prijeten vonj ter okus, značilen za plavo ribo.

Surovine za konzervirani proizvod so naštete vrste skuš; čeprav gre za selivske vrste, se običajno zadržujejo v obalnih predelih navedenega geografskega območja.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO):

Zgodovina lovljenja selivskih vrst rib na jugu Španije sega tri tisoč let v preteklost, ko so Feničani in Tartežani začeli loviti tune, fregatne trupce in skuše z majhnimi mrežami, preprostimi vršami in običajnimi trnki. Poleg ribolova je treba omeniti tudi pomen predelovalne industrije, za katero so bile te selivske vrste rib vir surovin in katere začetki segajo v prvo stoletje. Vse vrste tunov in rib iz družine Scombridae so predelovali obrati, ki so se razširili vzdolž celotne andaluzijske obale. Znamenite ruševine Baelo Claudia v Bolonii (Tarifa) s še vedno vidnimi ribniki so samo eden od primerov. Zato je v Andaluziji dejavnost konzerviranja rib, ulovljenih na tem območju, sestavni del nepozabne tradicije, ki se je skupaj z neindustrijskim načinom predelave ohranila do današnjih dni. S takim načinom predelave se pridobijo proizvodi vrhunske kakovosti, saj predvsem uporabljene surovine in neindustrijski načina priprave zagotavljajo organoleptične lastnosti, visoko kakovost in prehransko varnost proizvodov.

Gonilo sektorja neindustrijskega konzerviranja so od nekdaj družinska mala in srednje velika podjetja, ki jih vodijo lastniki ustanovitelji ali njihovi potomci, kar je omogočilo, da so se skozi čas ohranili neindustrijski proizvodni postopki. Dolgoletna tradicija tega sektorja v Andaluziji, v katerem so se izkušnje neindustrijske proizvodnje prenašale iz roda v rod, zagotavlja strokovno usposobljeno delovno silo.

Sklic na objavo specifikacije:

(člen 5(7) Uredbe Sveta (ES) št. 510/2006)

Celotno besedilo specifikacije zadevnega proizvoda je dosegljivo na spletni strani

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_modificado_Caballa.pdf

ali

neposredno na vstopni strani Ministrstva za kmetijstvo, ribištvo in okolje (http://www.juntadeandalucia.es/agriculturaypesca/portal), in sicer na naslednji način: „Industrias Agroalimentarias“/„Calidad y Promoción“/„Denominaciones de Calidad“/„Otros Productos“; specifikacija je pod imenom označbe kakovosti.

(1) UL L 93, 31.3.2006, str. 12.